EgyptAirin lento 990

| EgyptAirin lento 990 |
| --- | --- |
 Onnettomuuskone Düsseldorfissa vuonna 1992.
Yhteenveto
Päivämäärä:  31. lokakuuta 1999
Onnettomuustyyppi:  tahallinen mereensyöksy, lentäjän itsemurha (NTSB)
Tapahtumapaikka:  Atlantin valtameri, 100 km etelään Nantucketista
 :  40°20′51″N, 69°45′24″W
Lähtöpaikka:   Los Angelesin kansainvälinen lentoasema, Los Angeles, Yhdysvallat
Välilaskupaikka:   John F. Kennedyn kansainvälinen lentoasema, New York, Yhdysvallat
Määränpää:   Kairon kansainvälinen lentoasema, Kairo, Egypti
Kuolleita:  217
Loukkaantuneita:  0
Eloonjääneitä:  0
Lentokone
Konetyyppi:  Boeing 767-366ER
Lentoyhtiö:  EgyptAir
Rekisteritunnus:  SU-GAP
Matkustajia:  203
Miehistöä:  14
EgyptAirin lento 990 oli säännöllinen reittilento Los Angelesin kansainväliseltä lentoasemalta Yhdysvalloista Kairon kansainväliselle lentoasemalle Egyptiin, välilaskunaan John F. Kennedyn kansainvälinen lentoasema New Yorkissa. 31. lokakuuta 1999 lennon Boeing 767 -tyyppinen kone syöksyi Altantin valtamereen noin sata kilometriä Massachusettsin Nantucketin saaresta. Kaikki 217 koneessa ollutta kuolivat. Onnettomuuden virallinen todennäköinen syy oli varaperämiehen tahallaan aiheuttama mereensyöksy.
Kone oli lähtenyt kello 1.20 Yhdysvaltain itäistä aikaa, ja 20 minuuttia lähdön jälkeen varaperämies pyysi ottaa ohjat, ja samalla myös kapteeni poistui hetkeksi ohjaamosta. Tällä välin perämies rukoili, kytki autopilotin pois päältä ja asetti moottorit tyhjäkäynnille. Kapteeni onnistui palauttamaan hallinnan hetkeksi, mutta koska poltttoaineensyöttö oli katkaistu, kone aloitti uuden syöksyn ja putosi Atlantin valtamereen.
Koska onnettomuus tapahtui kansainvälisillä vesillä, vastuu tutkinnasta oli Kansainvälisen siviili-ilmailujärjestön sääntöjen mukaan Egyptillä (Egyptian Civil Aviation Authority, ECAA). Egyptin hallitus kuitenkin pyysi, että paremmilla resursseilla varustettu Yhdysvaltain National Transportation Safety Board (NTSB) suorittaisi tutkinnan. Kaksi viikkoa onnettomuuden jälkeen NTSB ehdotti tutkinnan siirtämistä FBI:lle, koska todistusaineisto viittasi rikokseen ja onnettomuuden tahallisuuteen. Egyptin viranomaiset eivät suostuneet tähän, joten NTSB jatkoi tutkinnan johdossa. Kun tahallisen teon todisteet lisääntyivät, Egyptin hallitus pyörsi aiemman päätöksensä ja ECAA aloitti oman tutkimuksensa. Nämä kaksi tutkintaa tulivat hyvin erilaisiin tuloksiin: NTSB määritteli onnettomuuden olleen varaperämiehen Gameel Al-Batoutin tahallaan aiheuttama, ja päällimmäinen teoria on, että tämä teki itsemurhan. ECAA sen sijaan katsoi, että onnettomuuden oli aiheuttanut koneen mekaaninen vika.
Lentokoneessa olleista henkilöistä 14 kuului miehistöön. Matkustajat (203 henkeä) olivat kotoisin Kanadasta, Egyptistä, Saksasta, Sudanista, Syyriasta, Yhdysvalloista ja Zimbabwesta. Heistä 32 oli noussut koneeseen Los Angelesissa, loput New Yorkissa.
| Kansalaisuus | Matkustajat | Henkilökunta | Yhteensä |
| --- | --- | --- | --- |

|  Yhdysvallat | 100 | 0 | 100 |
|  Egypti | 75 | 14 | 89 |
|  Kanada | 21 | 0 | 21 |
|  Syyria | 3 | 0 | 3 |
|  Sudan | 2 | 0 | 2 |
|  Saksa | 1 | 0 | 1 |
|  Zimbabwe | 1 | 0 | 1 |
| Yhteensä | 203 | 14 | 217 |
Käännös suomeksi